SKRIFTLIG FORESPØRGSEL P-0361/00

af Florence Kuntz (UEN) til Kommissionen

(4. februar 2000)

Om: Godtgørelse af moms på biler

Et luxembourgsk firma foreslår et fransk firma at leje biler, i hvilken forbindelse regningen vil blive udstedt kvartalsvis uden skat, men med luxembourgsk moms. Det luxembourgske firma hævder, at det fanske firma kan få momsen godtgjort i Luxembourg. I kontrakten nævnes der ikke noget om, hvor meget det franske firma skal betale ved overtagelse af bilerne. Ved kontraktens udløb leveres bilerne tilbage til det luxembourgske firma, som ønsker at sælge dem til et brugtvognsfirma i Gibraltar, der så kan sælge dem videre efter eget ønske, eventuelt i Frankrig.

Kan Kommissionen oplyse følgende:

1. Kan et franske firma få godtgjort moms i Luxembourg?

2. Kan en franskmand køre rundt i en bil, der er indregistreret i Luxembourg?

3. Kan et luxembourgsk firma få godtgjort moms på privatbiler?

4. Skal et firma i Gibraltar, der sælger en bil, som er mindst 6 måneder gammel, betale moms i Frankrig eller Gibraltar? Beregnes momsen i bekræftende fald på grundlag af salgssummen eller på grundlag af fortjenesten?

Svar afgivet på Kommissionens vegne af Frederik Bolkestein

(14. marts 2000)

1. I henhold til artikel 9, stk. 1, i det 6. momsdirektiv(1) er tjenesteydelser i form af udlejning af køretøjer momspligtige i den medlemsstat, hvor den, der yder tjenesten, har etableret hjemstedet for sin økonomiske virksomhed. I det foreliggende tilfælde skal momsen derfor erlægges i Luxembourg. I den udstrækning, hvor det i Frankrig etablerede selskab anvender disse køretøjer til erhvervsmæssige aktiviteter, kan selskabet i medfør af 8. momsdirektiv få godtgjort den i Luxembourg erlagte moms.

2. Der findes ikke nogen fiskale EF-bestemmelser, der forbyder, at en person med fast bopæl i en medlemsstat på denne medlemsstats område anvender et køretøj, der er indregistreret i en anden medlemsstat. I henhold til direktiv 83/182/EØF(2) medfører den kendsgerning, at en person anvender et køretøj, der er indregistreret i en anden medlemsstat, i sin egen bopælsmedlemsstat, i princippet, at de afgifter, der pålægges vedkommende i bopælsmedlemsstaten, og som direktivet indrømmer fritagelse for i forbindelse med midlertidig indførsel, i så fald skal erlægges (det drejer sig f.eks. om vægtafgift).

3. Det i Luxembourg etablerede selskab, der erhverver turistkøretøjer med henblik på at benytte dem i forbindelse med dets afgiftspligtige virksomhed (udlejning af køretøjer), kan fratrække momsen på disse indkøb. Faktisk er fradragsretten et grundlæggende princip i momslovgivningen, hvis hovedformål er at undgå enhver afgiftskumulering og dermed at sikre denne afgifts neutralitet.

4. Ved fastlæggelsen af det sted, hvor leveringerne af goderne skal momses, fastholder det fælles momssystem det princip, at afgiftspligten følger disse goders konkrete bevægelser. Stedet for beskatning af leveringen af goder, f.eks. ved salg af køretøjer, afhænger af, på hvilket sted goderne befinder sig på tidspunktet for leveringen. Alt efter det enkelte tilfælde er det medlemsstaten, hvor transporten af varen påbegyndes eller hvor den afsluttes, der skal tages i betragtning. Den bestemmelse, der finder anvendelse, afhænger også af køberens beskaffenhed (hvorvidt den pågældende er momspligtig eller ej). Til gengæld udgør det sted, hvor hhv. sælger og køber er etableret, ikke en faktor, der skal tages hensyn til. Momsningen af salgsprisen eller fortjenstmargenen afhænger ligeledes af en konkrete situation. Derfor er det på baggrund af de til rådighed stående oplysninger ikke muligt at besvare dette spørgsmål.

(1) EFT L 145 af 13.6.1977.

(2) Rådets direktiv 83/182/EØF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler (EFT L 105 af 23.4.1983).